**Slovenian koripallomaajoukkue** edustaa Sloveniaa koripallon maajoukkuekilpailuissa. Sen paras arvokilpailusaavutus on Euroopan-mestaruus 2017. MM-kilpailuissa se on selviytynyt kahdeksan parhaan joukkoon 2010 ja 2014. Slovenia on pelannut kaikissa EM-lopputurnauksissa vuodesta 1993 lähtien.

Historia
--------

### EM-kisat 1993

Slovenia osallistui EM-lopputurnaukseen ensimmäisen kerran Saksassa 1993. Se jäi alkulohkossaan viimeiseksi voitettuaan Viron, mutta hävittyään Belgialle ja Saksalle.

### EM-kisat 1995

Slovenia sijoittui Kreikan EM-kilpailuissa 1995 seitsemän joukkueen alkulohkossaan viidenneksi karsiutuen jatkosta. Voitot se saavutti Turkkia ja Suomea vastaan.

### EM-kisat 1997

Espanjan EM-kilpailuissa 1997 Slovenia hävisi kaikki kolme alkulohkon otteluaan. Voitettuaan kaksi sijoitusotteluaan se sijoittui 13:nneksi.

### EM-kisat 1999

Ranskassa järjestetyissä EM-kilpailuissa 1999 Slovenia voitti alkulohkossaan Espanjan ja Unkarin ja hävisi Venäjälle. Jatkolohkossa se hävisi kaikki kolme ottelua.

### EM-kisat 2001

EM-kilpailuissa 1999 Slovenia voitti alkulohkossa isäntämaa Turkin, mutta hävisi Espanjalle ja Latvialle karsiutuen jatkosta.

### EM-kisat 2003

Ruotsin EM-kilpailuissa 2003 Slovenia sijoittui alkulohkossaan toiseksi voitettuaan Italian ja Bosnia ja Hertsegovinan sekä hävittyään Ranskalle. Ensimmäisessä pudotuspeliottelussaan se hävisi Israelille karsiutuen jatkosta.

### EM-kisat 2005

Serbia ja Montenegrossa pelatuissa EM-kisoissa 2005 Slovenia voitti neljän joukkueen alkulohkonsa ja pääsi suoraan puolivälieriin, joissa se kuitenkin hävisi Saksalle pistein 62–76. Sijoitusotteluissa se voitti Kroatian 89–80 mutta hävisi Liettualle 70–79 ja sijoittui lopulta kuudenneksi.

### MM-kisat 2006

Japanissa pelatuissa MM-kisoissa 2006 Slovenia voitti alkulohkossaan kaksi ja hävisi kolme ottelua mutta sijoittui hyvän korieronsa ansiosta lohkon kolmanneksi. Neljännesvälierässään se kuitenkin hävisi Turkille 84–90 ja oli lopputuloksissa kahdestoista. Joukkueen paras pistemies oli Sani Bečirovič, paras levypallomies Radoslav Nesterovič ja paras syöttäjä Beno Udrih. Kaksi viimeksi mainittua edustivat tuolloin seuratasolla NBA-seura San Antonio Spursia.

### EM-kisat 2007

Espanjassa pelatuissa EM-kisoissa 2007 Slovenia voitti kaikki alkulohkon kolme otteluaan. Tappion kärsivät Italia (69–68), Puola (70–52) ja Ranska (67–66). Slovenia jatkoi voittokulkuaan jatkolohkossa kukistamalla Turkin (66–51) ja Saksan (77–47), mutta Liettualle se hävisi pistein 61–80. Puolivälieräänsä Kreikkaa vastaan Slovenia johti 6 minuuttia ennen loppua 16 pisteellä ja vielä 2,5 minuuttia ennen loppua 12 pisteellä, mutta Kreikka voitti ottelun pistein 62–63 ja pudotti Slovenian mitalipeleistä. Slovenian lopullinen sijoitus oli seitsemäs, kun se sijoitusotteluissa hävisi Saksalle 65–69 ja voitti Ranskan 88–74.

Ales Pipanin valmentaman Slovenian paras pistemies oli Matjaž Smodiš, joka keräsi 13,4 pistettä ottelua kohti. Radoslav Nesterovič otti 7,6 levypalloa ottelua kohti ja oli koko kisojen paras torjuja ottelukohtaisella 1,9 torjunnan keskiarvollaan. Slovenian paras syöttäjä oli Jaka Lakovič 4,3:lla koriin johtaneella syötöllä ottelua kohti.

### EM-kisat 2009

Slovenian Jaka Lakovič tekee korin Kroatiaa vastaan EM-kilpailuissa 2009.
Puolan EM-kilpailuissa 2009 Slovenia voitti alkulohkon otteluissa Yhdistyneen kuningaskunnan 72–59 ja Serbian 80–69 sekä hävisi Espanjalle 84–90. Jatkolohkon otteluissa Slovenia kukisti Liettuan 81–58, Puolan 76–60 ja Turkin 69–67 voittaen jatkolohkon. Puolivälierässä Slovenia kukisti Kroatian 67–65, mutta hävisi välieräottelussa jatkoajan jälkeen Serbialle 92–96. Pronssiottelussa Slovenia hävisi Kreikalle 56–57 sijoittuen neljänneksi.

Slovenian Erazem Lorbek oli EM-kilpailujen kolmanneksi paras pistemies tehtyään keskimäärin 16,4 pistettä ottelua kohden. Jaka Lakovicin pistekeskiarvo oli 14,0. Erazem Lorbek sijoittui kolmanneksi myös kisojen levypallotilastossa otettuaan keskimäärin 7,4 levypalloa per ottelu..

### MM-kisat 2010

Slovenia sijoittui Turkin MM-kilpailuissa 2010 alkulohkossaan toiseksi voitettuaan Tunisian, Kroatian, Brasilian ja Iranin. Ainoan tappionsa se kärsi Yhdysvalloille. Neljännesvälieräottelussa Slovenia voitti Australian 87–58, mutta hävisi puolivälierässä Turkille 68–95. Hävittyään sijoitusotteluissa Espanjalle ja Venäjälle se sijoittui kahdeksanneksi.

### EM-kisat 2011

Liettuassa pelattujen vuoden 2011 EM-kisojen alkulohkossa Slovenia voitti neljä ottelua ja hävisi yhden. Alkulohkonsa kakkosena se pääsi jatkolohkoon, jossa tuloksena oli kaksi voittoa, kolme tappiota ja neljäs sija. Puolivälierissä se hävisi Espanjalle ja ensimmäisessä sijoitusottelussa Liettualle. Viimeisessä ottelussaan Slovenia voitti Serbian ja sijoittui kisoissa seitsemänneksi.

### EM-kisat 2013

Slovenia toimi vuoden 2013 EM-kilpailujen isäntämaana. Se voitti alkulohkossaan kolme ottelua ja hävisi kaksi ja sijoittui kolmanneksi. Myös jatkolohkossa sen saldona oli kolme ottelua ja kaksi tappiota, mikä riitti lohkon kakkossijaan. Puolivälierissä Slovenia hävisi sittemmin mestariksi yltäneelle Ranskalle. Sijoitusotteluissa Slovenia voitti Serbian ja Ukrainan. Sen lopullinen sijoitus oli viides. Slovenian pelaajista tähdistöjoukkueeseen valittiin Goran Dragić.

### MM-kisat 2014

Espanjan MM-kilpailuissa 2014 Slovenia sijoittui alkulohkossaan toiseksi. Se voitti Australian, Meksikon, Etelä-Korean ja Angolan sekä hävisi Liettualle. Ensimmäisellä pudotuspelikierroksella se voitti Dominikaanisen tasavallan 71–61, kunnes hävisi puolivälierässä Yhdysvalloille 76–119.

### EM-kisat 2015

EM-kilpailuissa 2015 Slovenia voitti alkulohkossaan kolme ottelua ja hävisi kaksi. Neljännesvälierässä se hävisi Latvialle sijoittuen 12:nneksi.

### EM-kisat 2017

Tumma-asuinen Slovenia puolustaa Suomea vastaan EM-kilpailuissa 2017.
Slovenia voitti Euroopan-mestaruuden 2017. Se voitti Helsingissä pelatun alkulohkon kukistettuaan Puolan, Suomen, Kreikan, Islannin ja Ranskan. Istanbulissa pelatuissa pudotuspeleissä se kukisti neljännesvälierässä Ukrainan ja puolivälierässä Latvian. Välieräottelussa Slovenia voitti Espanjan pistein 92–72 ja loppuottelussa Serbian 93–85.

Goran Dragić valittiin turnauksen arvokkaimmaksi pelaajaksi. Hänet valittiin myös all stars -viisikkoon, samoin kuin Luka Dončić.

Lähteet
-------

1. ↑  Slovenia name Rado Trifunovic head coach of the National Team *sportando.com*.  10.10.2017. Viitattu 23.11.2017. (englanniksi)
2. ↑  Ranking men after FIBA Basketball World Cup 2019 Qualifiers Window 6 *fiba.basketball*.  26.2.2019. Viitattu 31.8.2019. (englanniksi)
3. 1 2 3 4 5 6 7 8 9  Basketball - Slovenia *the-sports.org*. Viitattu 23.11.2017. (englanniksi)
4. 1 2  Schedule *eurobasket2009.org*.  Arkistoitu 31.8.2009. Viitattu 21.10.2009. (englanniksi)
5. ↑  Standings *eurobasket2009.org*.  Arkistoitu 31.8.2009. Viitattu 21.10.2009. (englanniksi)
6. ↑  Adriana Garcia Senchermes: Serbia Top Slovenia In Epic Semi *eurobasket2009.org*.  19.9.2009.  Arkistoitu 22.9.2009. Viitattu 21.10.2009. (englanniksi)
7. ↑  Scoreboard *eurobasket2009.org*.  Arkistoitu 23.7.2012. Viitattu 21.10.2009. (englanniksi)
8. ↑  Statistical Leaders - Players *eurobasket2009.org*.  Arkistoitu 3.11.2011. Viitattu 21.10.2009. (englanniksi)
9. ↑  Parker Headlines All Tournament Team  22.9.2013. FIBA Europe. Viitattu 23.9.2013. (englanniksi)
10. ↑  2015 Eurobasket Slovenia *fiba.com*. Viitattu 23.11.2017. (englanniksi)
11. ↑  FIBA Eurobasket 2017 Slovenia *fiba.basketball*. Viitattu 23.11.2017. (englanniksi)
12. ↑  Tässä ovat EM-kisojen parhaat pelaajat – Dragic odotetusti ykkönen *uusimaa.fi*.  18.9.2017. Viitattu 23.11.2017.

Aiheesta muualla
----------------

* Košarkarska zveza Slovenije (sloveeniksi)

FIBA Europen maajoukkueet
Alankomaat | Albania | Andorra | Armenia | Azerbaidžan | Belgia | Bosnia ja Hertsegovina | Bulgaria | Englanti | Espanja | Georgia | Irlanti | Islanti | Israel | Italia | Itävalta | Kreikka | Kroatia | Kypros | Latvia | Liettua | Luxemburg | Malta | Moldova | Montenegro | Norja | Pohjois-Irlanti | Pohjois-Makedonia | Portugali | Puola | Ranska | Romania | Ruotsi | Saksa | San Marino | Skotlanti | Serbia | Slovakia | Slovenia | Suomi | Sveitsi | Tanska | Tšekki | Turkki | Ukraina | Unkari | Wales | Valko-Venäjä | Venäjä | Viro | Yhdistynyt kuningaskunta

**Entisiä joukkueita:** DDR | Jugoslavia | Neuvostoliitto | Tšekkoslovakia